自1984年由林志美唱嘅《營火》開始，桑田作嘅歌開始被香港嘅音樂公司買入並改成廣東話詞，但係喺80年代推出嘅作品普遍都冇乜知名度，風頭亦遠遠及唔上差唔多同期嘅玉置浩二。直至1991年張學友唱咗首《每天愛你多一些》爆紅之後，香港嘅粵語流行音樂就隨即湧現大量由桑田作嘅粵語翻唱歌，佢作嘅粵語翻唱歌喺香港被廣泛應用於電視劇、電影同卡通片嘅主題曲，改編作品普遍嘅高傳唱度令桑田間接成為香港90年代粵語流行曲嘅主要作曲人之一。